ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0731/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Ελλάδα;

(1) ΕΕ C 176 της 9.6.1998, σελ. 1.

Κοινή απάντηση

του κας Wulf-Mathies εξ ονόματος της Επιτροπής

στις γραπτές ερωτήσεις E-0717/99, E-0718/99, E-0719/99, E-0720/99, E-0721/99,E-0722/99, E-0723/99, E-0724/99, E-0725/99, E-0726/99, E-0727/99, E-0728/99,E-0729/99, E-0730/99 και E-0731/99

(5 Μαΐου 1999)

Ο κατάλογος των περιφερειών των επιλέξιμων για το στόχο 1, για την περίοδο 2000-2006, θα αποφασιστεί από την Επιτροπή αμέσως μετά την έκδοση από το Συμβούλιο του κανονισμού σχετικά με τις γενικές διατάξεις για τα Διαρθρωτικά Ταμεία. Η πρόταση την οποία υπέβαλε η Επιτροπή στις 19 Μαρτίου 1998, αναφέρει ότι οι περιφέρειες τις οποίες αφορά ο στόχος 1 είναι οι περιφέρειες του επιπέδου NUTS II των οποίων το ακαθάριστο εγχώριο προϊόν (ΑΕΠ) ανά κάτοικο, το οποίο μετράται σε πρότυπα αγοραστικής δύναμης και υπολογίζεται βάσει των διαθέσιμων στοιχείων των τριών τελευταίων ετών, είναι χαμηλότερο από το 75 % του κοινοτικού μέσου όρου. Για το λόγο αυτό, τα στοιχεία που θα ληφθούν υπόψη θα είναι εκείνα των ετών 1994, 1995 και 1996.

Εξάλλου, η Επιτροπή πρότεινε επίσης ότι οι εξαιρετικά απομακρυσμένες από το κέντρο περιφέρειες και οι περιοχές τις οποίες αφορά ο στόχος 6 κατά τη διάρκεια της περιόδου 1995-1999 θα είναι επίσης επιλέξιμες για το στόχο 1.

Ο πίνακας ο οποίος διαβιβάστηκε κατευθείαν στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου περιλαμβάνει, για κάθε κράτος μέλος, τον κατάλογο των περιφερειών οι οποίες, βάσει της πρότασης της Επιτροπής, θα είναι επιλέξιμες για το στόχο 1 για την περίοδο 2000-2006. Οι περιφέρειες που δεν αναφέρονται στον εν λόγω πίνακα δεν θα είναι επιλέξιμες για τον στόχο αυτό.
ΓΡΑΠΤΗ ΕΡΩΤΗΣΗ E-0249/99

υποβολή: Mihail Papayannakis (GUE/NGL) προς την Επιτροπή

(12 Φεβρουαρίου 1999)

Θέμα: Λιμήν Λαυρίου

Η Ε.Ε. συγχρηματοδοτεί τα έργα ανάπτυξης του Λιμένος Λαυρίου με στόχο το λιμάνι αυτό να λειτουργήσει συμπληρωματικά με το λιμάνι του Πειραιά και να έχει τουριστικό και εμπορικό χαρακτήρα.

Δίπλα στο λιμάνι Λαυρίου έχει θεσμοθετηθεί ΒΙΟ.ΠΑ στο οποίο υπάρχει δυνατότητα, εφόσον συμφωνήσει ο Δήμος Λαυρίου, να εγκατασταθούν βιοτεχνίες-βιομηχανίες χαμηλής αλλά και μεσαίας όχλησης. Ανάμεσα σε άλλους επενδυτές ζήτησαν άδεια εγκατάστασης και εταιρείες που έχουν σκοπό την εμπορία πετρελαιοειδών ( LAVROIL ΑΕ, ΑΙΓΑΙΟΝ OIL ΑΕ) με στόχο να εγκαταστήσουν δεξαμενές (15) φορτοεκφόρτωσης μέσα ή κοντά στο λιμάνι, εντός ΒΙΟ.ΠΑ.

Ο Δήμος Λαυρίου πρόσφατα ενέκρινε αυτές τις επενδύσεις με κύριο αιτιολογικό ότι "τις εγκρίνει με σκοπό την κάλυψη των αναγκών τροφοδοσίας του λιμένος Λαυρίου". Από τη μελέτη και των δύο επενδύσεων όχι μόνο δεν προκύπτει αυτή η ανάγκη-στόχος, αλλά το αντίθετο, χρησιμοποιείται το λιμάνι για τις ανάγκες αυτών των επιχειρήσεων με στόχο την παραλαβή από θάλασσα και τη διακίνηση προς την εσωτερική αγορά των πετρελαιοειδών.

Επειδή οι συγκεκριμένες εγκαταστάσεις βρίσκονται:

- δίπλα σε κηρυγμένες αρχαιότητες (νεώτερα μνημεία)

- μόλις 4 χλμ. από τον αρχαιολογικό χώρο του Σουνίου

- 2 χλμ. από τον αρχαιολογικό χώρο του Θορικού

- σε επαφή με κατοικίες και

- δίπλα ουσιαστικά στα όρια του Εθνικού Δρυμού Σουνίου.

Επιπλέον ο χώρος της μιας εξ αυτών βρίσκεται σε σημείο της ακτής που από τη μελέτη πολεοδόμησης του ΒΙΟ.ΠΑ. χαρακτηρίζεται ως "Ζώνη Προστασίας Θαλασσίου Μετώπου".

Ερωτάται η Επιτροπή:

1. Αποδέχεται η αναγκαία χρηματοδότηση να χρησιμοποιείται - αυτή και τα έργα που γίνονται - ως δικαιολογία για την εγκατάσταση ιδιαίτερα οχλουσών επενδύσεων σ' ένα σημαντικό ιστορικό-φυσικό και οικιστικό περιβάλλον και

2. Θα διαμεσολαβήσει στις αρμόδιες αρχές ώστε να αρθεί η παρανόηση που συκοφαντεί το έργο και τη χρηματοδότηση της Ε.Ε. έτσι ώστε να υπάρξει μια διευθέτηση βασιζόμενη στην ορθή και ισόρροπη διαχείριση της ευαίσθητης αυτής περιοχής;

Απάντηση της κας Wulf-Mathies εξ ονόματος της Επιτροπής

(15 Μαρτίου 1999)

Στο πλαίσιο του πολυταμειακού επιχειρησιακού προγράμματος "Αττική" του κοινοτικού πλαισίου στήριξης 1994-1999 για την Ελλάδα, η Επιτροπή χρηματοδοτεί αποκλειστικώς σειρά έργων υποδομής για τη διευθέτηση του λιμένα του Λαυρίου ύψους 5,5 εκατ. ευρώ.

Όσον αφορά τις δραστηριότητες που θα μπορούσαν να αναπτυχθούν γύρω από τον λιμένα, η Επιτροπή δεν μπορεί να παρέμβει παρά μόνο εφόσον περιβαλλοντικοί όροι που συνδέονται με την κατασκευή του λιμένα τις απαγορεύουν ή εφόσον η ίδια η ανάπτυξη των ανωτέρω δραστηριοτήτων συνιστά παράβαση του κοινοτικού δικαίου σε θέματα περιβάλλοντος.

Προς το παρόν, η Επιτροπή δεν διαθέτει τις απαραίτητες πληροφορίες για να αποφανθεί σχετικά με τις δύο αυτές υποθέσεις. Η Επιτροπή θα απευθυνθεί, επομένως, στις ελληνικές αρχές για να ζητήσει διευκρινίσεις σχετικά με το θέμα αυτό.
ΓΡΑΠΤΗ ΕΡΩΤΗΣΗ E-0135/99

υποβολή: Bill Miller (PSE) προς την Επιτροπή

(11 Φεβρουαρίου 1999)

Θέμα: Επιδοτήσεις στον τομέα του οίνου

Παραπέμπω στην απάντηση που παρέσχε ο επίτροπος Fischler (E-3429/98)(1)όσον αφορά τις πρόσθετες επιδοτήσεις, πέραν και υπεράνω οιουδήποτε πακέτου εντάσσεται στην Ατζέντα 2000, προς τον τομέα του οίνου.

Δεδομένων των ζοφερών οικονομικών συνθηκών που αντιμετωπίζει ο τομέας του ουίσκυ της Σκωτίας, θα μπορούσε η Επιτροπή να σκιαγραφήσει τυχόν σχέδια που να συμβάλλουν στην ελάφρυνση της δυσκολίας την οποία αντιμετωπίζει ο εν λόγω τοπικός τομέας;

Απάντηση του κ. Fischler εξ ονόματος της Επιτροπής

(4 Μαρτίου 1999)

Σε συμπλήρωμα της απάντησης που εδόθη στην γραπτή ερώτηση Ε-3429/98 του Αξιότιμου Μέλους του Κοινοβουλίο σχετικά με τις οικονομικές πτυχές όσον αφορά την μεταρρύθμιση της κοινής οργάνωσης αγοράς (ΚΟΑ) "οίνος" στο πλαίσιο του πακέτου Πρόγραμμα Δράσης 2000 και ειδικότερα όσον αφορά την τελευταία ερώτηση για τα ενδεχόμενα μέτρα στήριξης της βιομηχανίας του ουίσκι, η Επιτροπή επιθυμεί να διευκρινίσει στο Αξιότιμο Μέλος του Κοινοβουλίου τα εξής:

Η κοινή οργάνωση οίνου που ισχύει σήμερα, προβλέπει τη δυνατότητα χορήγησης ενισχύσεων που επιτρέπουν την εξυγίανση της αγοράς του επιτραπέζιου οίνου μέσω της απόσταξης των πλεονασμάτων. Το ισχύον καθεστώς δεν τροποποίησε την ισορροπία μεταξύ των διαφόρων προϊόντων απόσταξης. Πράγματι, διαπιστώνεται, όσον αφορά την απόσταξη οίνου, μία οπισθοχώρηση των μερών της αγοράς.

Το σχέδιο μεταρρύθμισης της ΚΟΑ "οίνος" έχει ως σκοπό τη διατήρηση αυτής της κατάστασης ισορροπίας κυρίως από τη στήριξη παραδοσιακής αγοράς (αυτή του οίνου που προορίζεται για την επεξεργασία της πόσιμης αλκοόλης) χωρίς την οποία, η εν λόγω ισορροπία θα διακινδύνευε.

Τα αλκοολούχα ποτά, εφόσον δεν αναφέρονται στο παράρτημα ΙΙ της συνθήκης ΕΕ, δεν δύνανται να αποτελέσουν αντικείμενο αμέσων μέτρων γεωργικής υποστήριξης.

Η Επιτροπή επιθυμεί τέλος να υπογραμμίσει ότι στο πλαίσιο της ΚΟΑ "σιτηρά" το ουίσκι απολαύει επιστροφών κατά την εξαγωγή.

(1) ΕΕ C 182 της 28.6.1999, σελ. 84.
ΓΡΑΠΤΗ ΕΡΩΤΗΣΗ E-0408/99

υποβολή: Honório Novo (GUE/NGL) προς την Επιτροπή

(1 Μαρτίου 1999)

Θέμα: Διαπραγματεύσεις όσον αφορά τη μελλοντική εμπορική συμφωνία μεταξύ ΕΕ και Νοτίου Αφρικής

Πληροφορίες από διάφορες πηγές περιλαμβανομένης και της Εμπορική Ένωσης Παραγωγήν Οίνων Porto αναφέρουν ότι έχει καταρτισθεί ένα σχέδιο συμφωνίας μεταξύ του Υπουργού Εμπορίου της Νοτίου Αφρικής και του Επίτροπου κ. Deus Pinheiro για τη ρύθμιση των μελλοντικών εμπορικών σχέσεων μεταξύ ΕΕ και Νοτίου Αφρικής.

Στα πλαίσια του ως άνω σχεδίου συμφωνίας, φαίνεται πώς η Νότιος Αφρική θα μπορεί να συνεχίσει να παράγει οίνο με την επωνυμία "PORTO" και/ή "PORT" και/ή "PORTWINE" για την εσωτερική της αγορά (περιλαμβανομένης όχι μόνο της Νοτίου Αφρικής αλλά και της Μποτσουάνα, του Λεζότο, της Ναμίμπια και της Σουαζιλάνδης), για δωδεκαετή περίοδο, μετά το πέρας της οποίας το ζήτημα θα επανεξετασθεί, και τούτο χωρίς να υπάρχει οποιαδήποτε δεσμευτική διάταξη όσον αφορά την απαγόρευση της παραγωγής οίνου με αυτές τις ονομασίες προέλευσης μετά το τέλος της δωδεκαετούς περιόδου.

1. Θα μπορούσε άραγε η Επιτροπή να αναφέρει κατά πόσον το σχέδιο συμφωνίας μεταξύ ΕΕ και Νοτίου Αφρικής επιτρέπει στη Νότιο Αφρική να πωλεί οίνο με την επωνυμία "PORT" και/ή "PORTO" και/ή "PORTWINE" σε όλη την εσωτερική αγορά της Νοτίου Αφρικής για περίοδο 12 ετών χωρίς να προβλέπονται οποιεσδήποτε διατάξεις για την απαγόρευση τέτοιων πωλήσεων μετά το πέρας αυτής της περιόδου;

2. Προτίθεται άραγε η Επιτροπή να αναφέρει κατά πόσον οι προταθείσες εμπορικές διευθετήσεις περιλαμβάνουν οποιαδήποτε από τις ακόλουθες τρεις ονομασίες προέλευσης - "PORTO" και/ή "PORT" και/ή "PORTWINE" -, που όλες αφορούν προϊόντα με την επωνυμία "Vinho do Porto", τα οποία παράγονται στην Πορτογαλία;
ΓΡΑΠΤΗ ΕΡΩΤΗΣΗ P-0023/99

υποβολή: David Hallam (PSE) προς την Επιτροπή

(12 Ιανουαρίου 1999)

Θέμα: Εισαγωγές κρέατος πουλερικών και δοκιμή καταλοίπων

Δεδομένου ότι οι παραγωγοί κρέατος πουλερικών στο ΗΒ και ακόμα και σε άλλα κράτη μέλη συμμορφώνονται με το αυστηρό πλαίσιο της ΕΕ για κτηνιατρική δοκιμή καταλοίπων που αποβλέπει στην εξασφάλιση, στο ανώτερο επίπεδο, της προστασίας των καταναλωτών, μπορεί η Επιτροπή:

1. να παράσχει λεπτομέρειες σχετικά με το πρόγραμμα δοκιμής και τις ουσίες για τις οποίες ελέγχεται αν χρησιμοποιούνται στο κρέας πουλερικών από παραγωγούς χωρών όπως η Βραζιλία και η Ταϊλάνδη, που εξάγουν κρέας πουλερικών στην ΕΕ;

2. να εγγυηθεί ότι το πλαίσιο δοκιμής καταλοίπων κρέατος πουλερικών που εξάγονται προς την ΕΕ από τρίτες χώρες δεν είναι λιγότερο αυστηρό στις χώρες αυτές σε σχέση με ό,τι ισχύει στην ίδια την ΕΕ;

3. να δημοσιεύσει αποτελέσματα των προγραμμάτων δοκιμής καταλοίπων των τρίτων χωρών που εξάγουν μεγάλο όγκο κρέατος πουλερικών προς την ΕΕ;

Aπάντηση του κ. Fischler εξ ονόματος της Επιτροπής

(12 Φεβρουαρίου 1999)

Σύμφωνα με το άρθρο 8 παράγραφος 3 της οδηγίας του Συμβουλίου αριθ. 96/23/ΕΚ περί λήψεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους(1), οι τρίτες χώρες θα πρέπει να κοινοποιήσουν στην Επιτροπή, το αργότερο έως τις 31 Μαρτίου 1999, τα αποτελέσματα των σχετικών εθνικών σχεδίων για το 1998.

Επί του παρόντος η Επιτροπή, μαζί με ομάδα εμπειρογνωμόνων από τα κράτη μέλη, εξετάζει τα πάσης φύσεως εθνικά σχέδια των τρίτων χωρών (συμπεριλαμβανομένης της Βραζιλίας και της Ταϊλάνδης), ώστε να προβεί στις ενδεδειγμένες ενέργειες.

(1) ΕΕ L 125 της 23.5.1996.
ΓΡΑΠΤΗ ΕΡΩΤΗΣΗ E-0538/99

υποβολή: Daniel Varela Suanzes-Carpegna (PPE) προς την Επιτροπή

(12 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοτοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), στην οποία, μεταξύ άλλων, δήλωνε ότι η σαρδελλοβιομηχανία αποτελεί οικονομική δραστηριότητα μεγάλης σημασίας για ορισμένες περιφέρειες της Ένωσης και παρατηρούσε ότι ο κλάδος αυτός βρίσκεται σε κρίση που απαιτεί την επείγουσα λήψη προστατευτικών μέτρων, όπως μεταξύ άλλων:

"η καθιέρωση αντισταθμιστικής αποζημίωσης για τη σαρδέλλα, με προορισμό την κοινοτική βιομηχανία κονσερβοποίησης, καθώς και η διατήρηση μιας ισορροπημένης ενίσχυσης στην αποθήκευση, ώστε να αποφευχθούν οι διακυμάνσεις των τιμών στην αγορά εξαιτίας των εποχειακών ροών στην προσφορά του προϊόντος προς τη βιομηχανία κονσερβοποίησης. Η ενίσχυση αυτή θα πρέπει να μπορεί να καταβάλλεται άμεσα στις βιομηχανίες του κλάδου, εφόσον αυτές αποδεικνύουν την πληρωμή της ελάχιστης τιμής στην παραγωγή."

Μπορεί η Επιτροπή να μας πληροφορήσει σε ποιές ενέργειες έχει προβεί σε σχέση με τα ανωτέρω μέτρα που ζήτησε το Ευρωπαϊκό Κοινοβούλιο για την αντιμετώπιση της σοβαρής κρίσης του κλάδου της σαρδελλοβιομηχανίας;

(1) ΕΕ C 210 της 6.7.1998, σελ. 295.
ΓΡΑΠΤΗ ΕΡΩΤΗΣΗ E-0639/99

υποβολή: Hanja Maij-Weggen (PPE) προς την Επιτροπή

(16 Μαρτίου 1999)

Θέμα: Ο κρατούμενος Gummatov στο Ατζερμπαïτζάν

Στην Ολλανδία, η Επιτροπή "Βοήθεια προς τον Alikram Gummmatov" εκφράζει τις σοβαρές της ανησυχίες για τον κ. Gummmatov και για τον διαρκώς αυξανόμενο κίνδυνο ότι δεν θα εγκαταλείψει ζωντανός τη φυλακή.

Προτίθεται η Επιτροπή να ζητήσει εξηγήσεις από την κυβέρνηση του Ατζερμπαϊτζάν σχετικά με τον κρατούμενο Alikram Gummmatov και με τον τρόπο με τον οποίο αντιμετωπίζεται στη φυλακή; προτίθεται η Επιτροπή στην απάντησή της στην ερώτηση αυτή να εκθέσει το σχετικό θέματ

Απάντηση του κ. van den Broek εξ ονόματος της Επιτροπής

(13 Απριλίου 1999)

Το θέμα θα τεθεί στις αρχές του Αζερμπαϊτζάν δια της συνήθους διπλωματικής οδού.
ΓΡΑΠΤΗ ΕΡΩΤΗΣΗ P-0015/99

υποβολή: Marie-Paule Kestelijn-Sierens (ELDR) προς την Επιτροπή

(12 Ιανουαρίου 1999)

Θέμα: Καταγγελία κατά του κλιβάνου αποτέφρωσης του Drogenbos

Απαντώντας στην ερώτηση (H-0968/98)(1) σχετικά με την εξέλιξη της κατάστασης όσον αφορά την καταγγελία κατά του σχεδιαζομένου κλιβάνου αποτέφρωσης, στο Drogenbos, η Επιτροπή ανακοίνωσε στις 17 Νοεμβρίου π.έ. ότι είχε διατάξει έρευνα σχετικά με τις πληροφορίες που είχε λάβει επί αυτού από τις βελγικές αρχές.

Μπορεί να ανακοινώσει η Επιτροπή:

1. εάν έχει περατωθεί εν τω μεταξύ η έρευνα και εάν ναι σε ποιο αποτέλεσμα κατέληξε;

2. ποια είναι η σχέση μεταξύ της ως άνω καταγγελίας και της διαδικασίας προσφυγής για παράβαση που κίνησε κατά του Βελγίου η Επιτροπή στα τέλη Δεκεμβρίου, για μη πλήρη μετατροπή των οδηγιών που αφορούν στην πρόληψη (89/369/ΕΟΚ)(2) και τη μείωση (89/429/ΕΙΚ)(3) της ατμοσφαιρικής ρύπανσης μέσω νέων εγκαταστάσεων για την αποτέφρωση των αστικών αποβλήτων;

Απάντηση της κας Bjerregaard εξ ονόματος της Επιτροπής

(11 Φεβρουαρίου 1999)

Κατόπιν της εξέτασης των καταγγελιών για τις εγκαταστάσεις αποτέφρωσης που αναφέρει το Αξιότιμο Μέλος του Κοινοβουλίου, η Επιτροπή αποφάσισε να κινήσει διαδικασία παράβασης κατά του Βελγίου λόγω της παράβασης των διατάξεων 85/337/ΕΟΚ του Συμβουλίου, της 27ης Ιουνίου 1985, σχετικά με την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, βάσει του άρθρου 169 της συνθήκης ΕΚ(4).

Η κινηθείσα διαδικασία παράβασης κατά του Βελγίου σχετικά με την εσφαλμένη μεταφορά των οδηγιών 89/369/ΕΟΚ του Συμβουλίου της 8ης Ιουνίου 1989, για την πρόληψη της ατμοσφαιρικής ρύπανσης από τις νέες εγκαταστάσεις καύσης αστικών απορριμμάτων(5) και της οδηγίας 89/429/ΕΟΚ του Συμβουλίου, της 21ης Ιουνίου 1989, σχετικά με τη μείωση της ατμοσφαιρικής ρύπανσης που προκαλείται από τις νέες εγκαταστάσεις καύσης αστικών απορριμμάτων(6), είναι παντελώς άσχετη προς την παρούσα υπόθεση.

(1) Συζητήσεις του Ευρωπαϊκού Κοινοβουλίου (Νοέμβριος 1998).

(2) ΕΕ L 163 της 14.6.1989, σελ. 32.

(3) ΕΕ L 203 της 15.7.1989, σελ. 50.

(4) ΕΕ L 175 της 5.7.1985.

(5) ΕΕ L 163 της 14.6.1989.

(6) ΕΕ L 203 της 15.7.1989.
ΓΡΑΠΤΗ ΕΡΩΤΗΣΗ E-0063/99

υποβολή: Carlos Robles Piquer (PPE) προς την Επιτροπή

(27 Ιανουαρίου 1999)

Θέμα: Τουριστικοί Δήμοι στην Ευρώπη

Οι τουριστικοί δήμοι παρουσιάζουν ορισμένα ιδιαίτερα χαρακτηριστικά, δεδομένου ότι πρέπει να συντηρούν υποδομές οι οποίες αποδεικνύονται απαραίτητες κατά τις περιόδους μεγάλης προσέλευσης τουριστών και οι οποίες υπερβαίνουν κατά πολύ τις συνήθεις ανάγκες τους για το υπόλοιπο έτος.

Για το λόγο αυτό διάφορες δημόσιες υπηρεσίες (εθνικές, περιφερειακές και τοπικές) εισάγουν στις νομοθεσίες τους -που αφορούν τον τομέα του τουρισμού- διατάξεις οι οποίες αναγνωρίζουν τον ιδιαίτερο αυτό χαρακτήρα των τουριστικών δήμων.

Μπορεί να αναφέρει η Επιτροπή σε ποιό βαθμό μπορούν οι σχετικές με τον τουρισμό κοινοτικές διατάξεις να ενσωματώσουν την ήδη παρούσα σε διάφορες εθνικές νομοθεσίες σχετική διαφοροποίηση, ώστε να βοηθούνται οι δήμοι που πρέπει να αντιμετωπίσουν μεγάλη προσέλευση τουριστών σε ορισμένες περιόδους του έτους;

Απάντηση του κ. Παπουτσή εξ ονόματος της Επιτροπής

(24 Φεβρουαρίου 1999)

Σύμφωνα με την αρχή της επικουρικότητας, η Επιτροπή δεν θεωρεί ότι είναι κατάλληλο να εναρμονίσει σε κοινοτικό επίπεδο τις διατάξεις που εισάγουν οι εθνικές, περιφερειακές και τοπικές διοικήσεις, με τις οποίες ρυθμίζεται η δραστηριότητα των τουριστικών θερέτρων.
ΓΡΑΠΤΗ ΕΡΩΤΗΣΗ E-0036/99

υποβολή: Gianfranco Dell'Alba (ARE) προς την Επιτροπή

(20 Ιανουαρίου 1999)

Θέμα: Συμφωνία Tim-Omnitel για τα τηλεφωνικά τέλη

Λαμβάνοντας υπόψη ότι οι ιταλικές εταιρίες κινητής τηλεφωνίας TIM και ΟMNITEL συμφώνησαν μεταξύ τους μία αναπροσαρμογή των τηλεφωνικών τελών που για ορισμένες κατηγορίες κλήσεων ή μορφών συνδρομής μεταφράζεται σε αύξηση έως και 150 %; ότι οι αυξήσεις αυτές γίνονται κυρίως για τις συνδρομές "οικογενειακού" τύπου, για τις οποίες διαφημίζονται σημαντικές προσφορές πριν από τη γέννηση του παιδιού, πράγμα που καταστρατηγεί τα υπεσχημένα στους καταναλωτές; ότι οι αυξήσεις αυτές, οι οποίες αφορούν ειδικότερα τις επικοινωνίες μεταξύ σταθερής και κινητής τηλεφωνίας, μεταφέρουν εκ των πραγμάτων το κύριο βάρος της απόφασης για αύξηση των τελών στους διαχειριστές της ψηφιακής τηλεφωνίας.

Δεν πιστεύει η Επιτροπή ότι η de facto συμφωνία μεταξύ Tim και Omnitel παραβιάζει σαφώς τις διατάξεις του ανταγωνισμού που προβλέπονται από τη Συνθήκη ΕΟΚ και, ειδικότερα, το άρθρο 85, βάσει του οποίου "είναι ασυμβίβαστες με την κοινή αγορά και απαγορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων... που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς, και ιδίως εκείνες που συνίστανται: α) στον άμεσο ή έμμεσο καθορισμό των τιμών αγοράς ή πωλήσεων ή άλλων όρων συναλλαγής";

Δεν πιστεύει η Επιτροπή ότι πρέπει να απαιτήσει την άμεση αναστολή των εν λόγω συμφωνιών και να κινήσει διαδικασία επί παραβάσει του άρθρου 85 της Συνθήκης της Ρώμης;
ΓΡΑΠΤΗ ΕΡΩΤΗΣΗ P-0142/99

υποβολή: Yves Verwaerde (PPE) προς την Επιτροπή

(27 Ιανουαρίου 1999)

Θέμα: Επιδοτούμενες ΜΚΟ στο πλαίσιο της εξωτερικής πολιτικής της ΕΕ

Θα μπορούσε η Επιτροπή να παράσχει τον κατάλογο των ΜΚΟ που απολαμβάνουν κοινοτικών επιδοτήσεων και έλαβαν μέρος σε αποστολές παρατήρησης ή επιμόρφωσης σχετικά με την εκλογική διαδικασία, στο πλαίσιο της εξωτερικής πολιτικής της ΕΕ με στόχο να ευνοηθεί η ανάπτυξη της διαδικασίας εκδημοκρατισμού;

Απάντηση του κ. van den Broek εξ ονόματος της Επιτροπής

(11 Φεβρουαρίου 1999)

Οι πληροφορίες που ζήτησε το Αξιότιμο Μέλος του Κοινοβουλίου εμπίπτουν στη δικαιοδοσία πολλών κοινοτικών οργάνων και καλύπτουν ένα ευρύ φάσμα τομέων από τη συνεργασία με τις τρίτες χώρες ως τα ειδικά κονδύλια για τα δικαιώματα του ανθρώπου και τη δημοκρατία του κεφαλαίου B7-70. Υπό αυτές τις προϋποθέσεις, η συλλογή αυτών των πληροφοριών θα απαιτούσε εμπεριστατωμένη έρευνα που εκτείνεται σε μια μεγάλη χρονική περίοδο. Ακριβέστερες ενδείξεις όσον αφορά τα σχετικά χρηματοδοτικά μέσα ή το γεωγραφικό τομέα για τον οποίο ενδιαφέρεται, θα διευκόλυναν αυτή την έρευνα.
ΓΡΑΠΤΗ ΕΡΩΤΗΣΗ P-0089/99

υποβολή: Christine Oddy (PSE) προς την Επιτροπή

(20 Ιανουαρίου 1999)

Θέμα: Οδηγός της χιλιετίας για την εύκολη πρόσβαση

Γνωρίζει η Ευρωπαϊκή Επιτροπή τον Οδηγό της χιλιετίας για την εύκολη πρόσβαση, που δημοσίευσε η Διεθνής Επιτροπή της ΕΕ για τα άτομα με ειδικές ανάγκες;

Ποιά μέτρα προτίθεται να λάβει ώστε το δημοσίευμα αυτό να γίνει ευρύτερα γνωστό στους διοργανωτές εκδηλώσεων για τη νέα χιλιετία, επιτρέποντάς τους έτσι να εξασφαλίσουν ότι τα άτομα με ειδικές ανάγκες θα έχουν όσο το δυνατόν ευκολότερη πρόσβαση στις εορταστικές εκδηλώσεις για την έναρξη της νέας χιλιετίας;

Η απάντηση του κ. Flynn εξ ονόματος της Επιτροπής

(16 Φεβρουαρίου 1999)

Η Ευρωπαϊκή Επιτροπή γνωρίζει για τον "Οδηγό της χιλιετίας για την εύκολη πρόσβαση" που εξέδωσε η Διεθνής Επιτροπή της Ευρωπαϊκής Ένωσης για τα άτομα με ειδικές ανάγκες και συμμετείχε στη χρηματοδότηση αυτής της έκδοσης. Αντίτυπα στάλθηκαν στα μέλη της ομάδας υψηλού επιπέδου των εκπροσώπων των κρατών μελών για την αναπηρία, με την παράκληση να τα διανείμουν στους αρμόδιους οργανισμούς που συμμετέχουν στη διοργάνωση των εορταστικών εκδηλώσεων για την αλλαγή της χιλιετίας.
ΓΡΑΠΤΗ ΕΡΩΤΗΣΗ P-0014/99

υποβολή: Anna Karamanou (PSE) προς την Επιτροπή

(12 Ιανουαρίου 1999)

Θέμα: ´Aθλια αντιμετώπιση των ορφανών παιδιών στη Ρωσία - απάνθρωπες συνθήκες στα ιδρύματα

Σύμφωνα με πρόσφατη ανακοίνωση της οργάνωσης Human Rights Watch τα ορφανά παιδιά στη Ρωσία ξεπερνούν τις 600.000 και το 1/3 από αυτά καταλήγουν σε ιδρύματα και ορφανοτροφεία, όπου αντιμετωπίζονται με σκληρότητα και απανθρωπιά, ξυλοκοπούνται και πέφτουν συχνά θύματα σεξουαλικής κακοποίησης.

Οι φρικιαστικές αυτές συνθήκες έχουν ως αποτέλεσμα, στην καλύτερη περίπτωση, φυσιολογικά παιδιά να παρουσιάζουν πνευματική καθυστέρηση. Στην περίπτωση δε που τα παιδιά αντιδρούν στην άθλια αυτή μεταχείριση, χαρακτηρίζονται "υπότροπα" και αντιμετωπίζονται όπως οι διαφωνούντες στη Σοβιετική Ένωση. Σύμφωνα με τα στοιχεία της Γενικής Εισαγγελίας της Ρωσίας, από τους 15.000 νέους που εγκαταλείπουν τα ορφανοτροφεία κάθε χρόνο, 5.000 είναι άνεργοι, 6.000 δεν έχουν μόνιμη κατοικία, 3.000 καταφεύγουν στην παρανομία και 1.500 αυτοκτονούν!

Ερωτάται η Ευρωπαϊκή Επιτροπή, με ποιό τρόπο προτίθεται να παρέμβει προκειμένου να προστατευθούν τα ανθρώπινα δικαιώματα των παιδιών και να εξανθρωπισθούν οι συνθήκες διαμονής στα ορφανοτροφεία της Ρωσίας;

Απάντηση του κ. van den Broek εξ ονόματος της Επιτροπής

(05 Φεβρουαρίου 1999)

Η Επιτροπή συμμερίζεται στην ανησυχία του Αξιότιμου Μέλους του Κοινοβουλίου σχετικά με την προστασία των δικαιωμάτων του ανθρώπου στη Ρωσία και, ειδικότερα, σχετικά με την κατάσταση στα ορφανοτροφεία. Τα θέματα που αφορούν τα δικαιώματα του ανθρώπου θίγονται τακτικά, σε ανώτερο επίπεδο, με τις ρωσικές αρχές στο πλαίσιο του συνεχιζόμενου πολιτικού διαλόγου μεταξύ της Κοινότητας και της Ρωσίας. Μέσω του προγράμματος της ECHO, η Επιτροπή παρείχε περίπου 53 εκατ. ευρώ για βοήθεια ανθρωπιστικού χαρακτήρα, κατά την περίοδο 1994-1998, που στόχευε ευάλωτες ομάδες στις οποίες περιλαμβάνονται παιδιά που ζουν σε ορφανοτροφεία και φυλακισμένοι που πάσχουν από φυματίωση. Ωστόσο, ένα γενικό πρόβλημα, λόγω του μεγέθους της Ρωσίας, είναι η σχετική έλλειψη αξιόπιστων μη κυβερνητικών οργανώσεων (ΜΚΟ) που θα βοηθήσουν στον προσδιορισμό των αναγκών και στην παροχή παρόμοιας βοήθειας και οι συχνά δύσκολες επίσημες διαδικασίες και ρυθμίσεις. Ωστόσο, η Επιτροπή θα συνεχίσει τις προσπάθειές της για ανθρωπιστική βοήθεια. Η Επιτροπή ετοιμάζεται επίσης να αρχίσει ένα σημαντικό πρόγραμμα επισιτιστικής βοήθειας που στοχεύει ιδιαίτερα ευαίσθητες περιοχές.
ΓΡΑΠΤΗ ΕΡΩΤΗΣΗ E-0045/99

υποβολή: Konstantinos Hatzidakis (PPE) προς την Επιτροπή

(22 Ιανουαρίου 1999)

Θέμα: Τηλεϊατρική στη δημόσια υγεία της Ελλάδας

Η εισαγωγή της πληροφορικής στη δημόσια υγεία σημειώνει μεγάλη χρονική καθυστέρηση, με αποτέλεσμα από τα 143 δημόσια νοσοκομεία και 173 αγροτικά κέντρα στην Ελλάδα, μόνο 15 γενικά νοσοκομεία να έχουν υπολογιστές. Οι υπολογιστές αυτοί όχι μόνο έχουν εξασφαλιστεί από τα ΜΟΠ, αλλά έκτοτε δεν έχουν αναβαθμιστεί και χρησιμοποιούνται κυρίως ως επεξεργαστές κειμένων. ´Aλλη συνέπεια της μη συμβατότητάς τους με τις σύγχρονες τηλεπικοινωνιακές τεχνολογίες είναι η παντελής απουσία της τηλεϊατρικής από την ελληνική δημόσια υγεία. Ταυτόχρονα, το Επιχειρησιακό Πρόγραμμα Υγείας του Β' ΚΠΣ προβλέπει τον εξοπλισμό 24 γενικών νοσοκομείων με συσκευές για προηγμένες μορφές επικοινωνίας, με πιλοτικές εφαρμογές σε 7 περιοχές της χώρας.

Θα ήθελα να με ενημερώσει η Επιτροπή:

1. Πώς εξελίσσεται το πρόγραμμα εξοπλισμού στις 7 πιλοτικές περιοχές και στα υπόλοιπα 17 γενικά νοσοκομεία που εντάσσονται στο πρόγραμμα αυτό;

2. Με βάση την ανάμειξή της σε χρηματοδότηση προγραμμάτων, ποια είναι η εκτίμησή της για την περίοδο εφαρμογών της τηλεϊατρικής στην Ελλάδα;

Απάντηση της κας Wulf-Mathies εξ ονόματος της Επιτροπής

(15 Φεβρουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.